text: Sind retter hård kritik mod kommuner
  01 september 2010 kl. 17.23
  Og i særdeleshed mod Horsens kommune.
   
   
  Som TV Syd kunne fortælle i går, så nægter Horsens Kommune at bevilge den psykisk syge Josephine Hansen en plads i et bofællesskab i Horsens.
  Hun kæmper for pladsen, for hun kan ikke holde ud at være alene i sin lejlighed og får det ofte dårligt. 
  Hun har indtil flere gange forsøgt at begå selvmord. 
  Derfor bakker tre af hinanden uafhængige læger Josephine Hansen op i hendes ønske om at komme i et bofællesskab med pædagogisk opbakning. 
  Horsens Kommune siger derimod, at Josephine Hansen ikke er syg nok.
  Og det er langt fra første gang, at Landsforeningen Sind er uenig med kommunerne, efter at de overtog amternes opgave som myndighed overfor de psykisk syge.
  Når lægernes anbefalinger bliver ignoreret, er det fordi, de er regionernes behandlings-psykiatri. 
  Men ved udskrivelsen overgår patienterne til kommunernes social-psykiatri. 
  Det er altså et sammenstød mellem to systemer, der betyder, at socialrådgivere overtrumfer overlæger.
  Og det mener Sind er et stort problem.
  